8 di ɣuct £ur-i mraw d semmus n wussan segmi i ğğiɣ tamurt n Leqbayel. Ur zriɣ ara ayen iḍarrun din. Maca ur iḍarru ahat acema ɣef ayen ẓriɣ yakan. Di taggara, tallit-agi n imuras ur dewwi kra d amaynut yak imdanen ttrajun s tuggdi anejmuɛ n tuddsa n tagruma n tmura yedduklen (O.N.U). Wid yellan d iɣelnaḥriyen ger inselmen ḥran d akken tuddsa n tegrumma n tmura yedduklen (O.N.U) ur tezmir ara ad tzubet asaḍuf-is ɣef Fransa, yerna ur tqebbel ara as-ttwafkent tsunḍiwin maca mazal-iten ad saramen ad afen tifrat, ad msefhamen. Inselmen niḍen ur nelli d iɣelnaḥriyen, la d isertayen hatnan d imeɣban saramen ad tefru taluft ad tuɣal talwit i wakken ad nizmir ad nuɣal ɣer tudert ɣas akken urğin kra ad ibeddel. Acku, qqaren-as d akken zik-nni tudert teshel nezmer ad nidir deg-s. Ma d tura tudert tewɛer. D lmut kan i yellan teshel, i yzemren ad tḥaz amdan yal lweqt, yal adeg. D acu i d-nerbeḥ imi d-nekker?